วาระ 1.2 ประชุม JASIF โดนธงแดง! จับตาบอร์ด ADVANC กำหนดท่าทีต่อไป
วาระ 1.2 ประชุม JASIF ผู้ถือหน่วยไม่อนุมัติแก้ไขสัญญาค่าเช่าโครงข่ายและยกเลิกประกันรายได้ค่าเช่า หลังจากนี้ต้องจับตาท่าที ADVANC ต่อแผนการเข้าซื้อ 3BB พ่วงกองทุน ต่อไป 
วาระ 1.2 ประชุม JASIF ผู้ถือหน่วยไม่อนุมัติแก้ไขสัญญาค่าเช่าโครงข่ายและยกเลิกประกันรายได้ค่าเช่า หลังจากนี้ต้องจับตาท่าที ADVANC ต่อแผนการเข้าซื้อ 3BB พ่วงกองทุน ต่อไป
18 ต.ค. 2565

ผู้สื่อข่าวรายงานว่า วันนี้ (18 ต.ค.65) ที่ประชุมวิสามัญผู้ถือหน่วยลงทุนครั้งที่ 1/2565 ของ กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF มีผู้ถือหน่วยเข้าร่วมประชุมทั้งสิ้น 1,138 ราย รวม 3,623,482,210 หน่วย โดยการลงคะแนนครั้งนี้วาระที่จะผ่านการนุมัติได้จะต้องได้รับเสียง 3 ใน 4 ของผู้ที่เข้าร่วมประชุมและมีสิทธิออกเสียง นั่นหมายความว่าวาระที่จะผ่านการอนุมัติต้องได้รับเสียงสนับสนุนไม่ต่ำกว่า 75%
โดยวาระที่ 1.1 พิจารณาอนุมัติให้ JAS ดำเนินการขายหน่วยลงทุนในกองทุนรวมและการขายหุ้นสามัญใน บริษัท ทริปเปิลที บรอดแบนด์ จำกัด (มหาชน) หรือ TTTBB ให้แก่ บริษัท แอดวานซ์ ไวร์เลส เน็ทเวอร์ค จำกัด หรือ AWN (บริษัทลูกบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC) และ/หรือบุคคลที่ AWN กำหนด ตลอดจนผ่อนผันและ/หรือแก้ไขรายละเอียดบางประการที่เกี่ยวข้องกับการเปลี่ยนตัวผู้สนับสนุนจาก บริษัท จัสมิน อินเตอร์เนชั่นแนล จำกัด (มหาชน) หรือ JAS เป็น AWN และหรือบุคคลที่ AWN กำหนด รวมถึงการแก้ไขข้อห้ามในการแข่งขันกับกองทุนรวมและเรื่องอื่นๆ ภายใต้สัญญาข้อตกลงดำเนินการและแก้ไข 3 โครงการ จัดการกองทุนรวมตามที่จำเป็นเพื่อให้สอดคล้องกับมติของที่ประชุมผู้ถือหน่วยลงทุน
ทั้งนี้วาระที่ 1.1 ผลการลงคะแนนมีมติอนุมัติ โดยผู้ถือหน่วยมีมติเห็นด้วย จำนวน 1,743,820,220 หน่วย คิดเป็น 82.9016% ขณะที่มีมติไม่เห็นด้วย 358,143,113 หน่วย คิดเป็น 17.0262% และงดออกเสียง 1,518,877 หน่วย คิดเป็น 0.0722% รวม 2,103,482,210 หน่วย

ส่วนวาระที่ 1.2 พิจารณาอนุมัติผ่อนผัน และ/หรือแก้ไขรายละเอียดบางประการที่เกี่ยวข้องกับการเช่าและค่าเช่าเส้นใยแก้วนำแสง (OFCs) และยกเลิกสัญญาประกันรายได้ค่าเช่าและสัญญาให้บริการจัดหาผู้เช่าทรัพย์สิน และการเพิ่มค่าเช่าล่วงหน้าที่ TTTBB ตกลงชำระให้กองทุนรวม และแก้ไขโครงการจัดการกองทุนรวมตามที่จำเป็นเพื่อให้สอดคล้องกับมติของที่ประชุมผู้ถือหน่วยลงทุน ซึ่งรวมถึงการแก้ไขโครงการจัดการกองทุนรวมเพื่อให้กองทุนรวมสามารถคืนเงินลงทุนในจำนวนไม่เกินกว่าค่าเช่าล่วงหน้าที่ TTTBB ตกลงชำระให้กองทุนรวม
โดยวาระที่ 1.2 ผลการลงคะแนนไม่ผ่านการอนุมัติ โดยผู้ถือหน่วยมีมติเห็นด้วย จำนวน 1,454,643,738 หน่วย คิดเป็น 69.1541% ขณะที่มีมติไม่เห็นด้วย 647,254,840 หน่วย คิดเป็น 30.7706% และงดออกเสียง 1,583,632 หน่วย คิดเป็น 0.0753% รวม 2,103,482,210 หน่วย

สำหรับวาระที่ 1.3 พิจารณาอนุมัติผ่อนผัน และ/หรือแก้ไขรายละเอียดบางประการที่เกี่ยวข้องกับสัญญา ข้อตกลงดำเนินการ และยกเลิกสัญญาบัญชีธนาคาร และแก้ไขโครงการจัดการกองทุนรวมตามที่จำเป็น เพื่อให้สอดคล้องกับมติของที่ประชุมผู้ถือหน่วยลงทุน
โดยวาระที่ 1.3 ผลการลงคะแนนมีมติอนุมัติ โดยผู้ถือหน่วยมีมติเห็นด้วย จำนวน 1,660,909,479 หน่วย คิดเป็น 78.9600% ขณะที่มีมติไม่เห็นด้วย 437,867,431 หน่วย คิดเป็น 20.8163% และงดออกเสียง 4,705,300 หน่วย คิดเป็น 0.2237% รวม 2,103,482,210 หน่วย

อย่างไรก็ดีวาระ 1.2 เป็นวาระสำคัญซึ่งเกี่ยวข้องกับการแก้ไขสัญญาค่าเช่าโครงข่ายที่มีผลโดยตรงต่อการทำสัญญาเข้าซื้อหุ้น 3BB และ JASIF เนื่องจากเป็นเงื่อนไขบังคับก่อนในสัญญาที่ ADVANC ทำกับ JAS จึงต้องจับตาว่า ADVANC จะมีท่าทีอย่างไรต่อแผนการเข้าซื้อกิจการครั้งนี้